Allerede 3 måneder efter at den nye lov om egenbetaling for tolkning er trådt i kraft har den skabt frustration og vrede i sundhedssystemet.

Det viser samtaler og materiale med læger fra både hospitaler og hos de praktiserende læger, som DR Fyn har talt med og søgt aktindsigt i.

Læs også : Nu skal flere patienter selv betale for tolk

Lov sætter læger i dilemma

Den 22. august ringer en læge fra en klinik i Odense til Region Syddanmark.

I et telefonnotat fra samtalen fremgår det, at han er ved at blev frustreret over de nye tolkeregler. Lægen oplever, at patienterne ikke vil komme til lægen, nu de selv skal betale for en tolk, som de ikke har råd til. Derfor vil de ikke komme op til ham og få svar på blodprøver, kontroller mv., står der i telefonnotatet.

Videre fremgår det, at han giver udtryk for, at han ikke ved, hvad han skal gøre. At han ikke kan hjælpe personer, som ikke vil snakke med ham, fordi de ikke vil have en regning.

Vi oplever at patienterne er meget bange Morten Sodemann, professor i indvandrermedicin, OUH

Lægen fortæller, at problemerne med den nye lov rent fagligt bekymrer ham, fordi han skal have ansvaret for nogle mennesker, der ikke vil tage imod hans hjælp.

Det sætter ham i et lægefagligt dilemma, da han ikke mener, at det er forsvarligt at beholde patienter, som han ikke kan samarbejde med, fordi de ikke vil komme til læge.

Henvendelsen førte til, at sagen kom på dagsordenen i samarbejdsudvalget om almen praksis i Region Syddanmark den 26. september 2018.

Læs også : Bureaukratiske tolkeregler kan blive en udgift for regionerne

Patienterne er meget bange

På indvandrermedicinsk afdeling på Odense Universitetshospital har lægerne også mærket de nye regler, fortæller professor i indvandrermedicin og globalsundhed Morten Sodemann.

- Vi oplever, at patienterne er meget bange. De er meget bange for – dels hvad det koster her og nu. Men ikke mindst, hvad får det af betydning for dem og deres sygdom på længere sigt, at de skal betale mellem 400 og 1600 kroner afhængigt af, hvor det er henne, når de skal tale med deres læge.